Η τεχνολογική - παραγωγική βάση των επιχειρήσεων και των οικονομιών
Authors: Σιούτης Παναγιώτης 
Published: September 2021

Επί πολλά χρόνια, από τη δεκαετία 1990 και μετά, είχε καλλιεργηθεί η πλάνη της ψηφιακής οικονομίας των υπηρεσιών και ότι μια αναπτυγμένη οικονομία μπορεί να λειτουργήσει μόνο με υπηρεσίες. Η παγκόσμια οικονομική κρίση του 2008 κατέρριψε τον μύθο αυτό, αφενός φέρνοντας στο προσκήνιο την πραγματική οικονομία και, αφετέρου, αναδεικνύοντας την κυβερνο-φυσική βιομηχανική παραγωγή ως την θεμελιακή μηχανή ανάπτυξης των προηγμένων οικονομιών στην προοπτική της 4ης Βιομηχανικής Επανάστασης. Η διατριβή παρέχει νέα εργαλεία για την ερμηνεία και τη στρατηγική διαχείριση των νέων σουμπετεριανών συνθηκών ανταγωνισμού στη βιομηχανική παραγωγή, στο πλαίσιο της 4ης Βιομηχανικής Επανάστασης, αναδεικνύοντας τις ανθρωπο-τεχνολογικές παραγωγικές δυνατότητες (humanware) και την τεχνολογική-παραγωγική βάση που συγκροτούν αυτές, ως τον θεμελιώδη μηχανισμό δημιουργίας τεχνολογικής καινοτομίας και ως το σύγχρονο στρατηγικό ανταγωνιστικό πλεονέκτημα των επιχειρήσεων και των εθνικών οικονομιών. Στο Κεφάλαιο 1 περιγράφονται οι σύγχρονες, πραγματικές συνθήκες λειτουργίας των αναπτυγμένων οικονομιών, που αφορούν το νέο ανταγωνιστικό πλαίσιο της 4ης Βιομηχανικής Επανάστασης, ως το αιτιολογικό υπόβαθρο της έρευνας. προσδιορίζεται το ερευνητικό πεδίο της εργασίας, ερευνάται το θεωρητικό πλαίσιο για την τεκμηρίωση του ερευνητικού προβλήματος στο οποίο βασίζεται η εργασία και προσδιορίζεται το θεωρητικό χάσμα, το οποίο οδηγεί στο ερευνητικό ερώτημα. περιγράφονται οι εφαρμοσθέντες επιστημονικοί κανόνες του ερευνητικού σχεδιασμού, της μεθοδολογίας και της μεθόδου στην διατύπωση του εννοιολογικού πλαισίου της νέας θεωρίας της ΤΠΒ, τα προκύψαντα ευρήματα και οι διαπιστώσεις, η πρωτοτυπία και η αξία, οι ερευνητικοί περιορισμοί και οι πρακτικές συνέπειες, καθώς και η δομή της διατριβής. Στο Κεφάλαιο 2 προσεγγίζεται η έννοια της τεχνολογικής-παραγωγικής βάσης ως μηχανισμός των ανθρωπο-τεχνολογικών αλληλεπιδράσεων, μέσα από την οντολογική ΠΕΡΙΛΗΨΗ vi διάσταση της φιλοσοφίας του Κριτικού Ρεαλισμού του κόσμου της παραγωγής. Στο Κεφάλαιο 3 προσδιορίζεται το εννοιολογικό πλαίσιο του μηχανισμού διαμόρφωσης των ανθρωπο-τεχνολογικών δυναμικών δυνατοτήτων παραγωγής των επιχειρήσεων και τεκμηριώνεται το θεωρητικό υπόβαθρό του, ως Θεμελιωμένη Θεωρία, μέσα από την προσέγγιση της Θεωρίας των Πόρων, των των Δυναμικών Δυνατοτήτων και της Στρατηγικής Θεωρίας του Ανταγωνιστικού Πλεονεκτήματος. Στο Κεφάλαιο 4 διατυπώνονται το εννοιολογικό πλαίσιο των λειτουργιών των ανθρωπο-τεχνολογικών δυναμικών δυνατοτήτων παραγωγής των επιχειρήσεων υπό την μορφή του Τροχού της ΤΠΒ, καθώς και οι ομάδες επιλεγμένων μη-χρηματοοικονομικών δεικτών μέτρησης απόδοσης των λειτουργιών της ΤΠΒ ως σύστημα μέτρησης απόδοσης της ΤΠΒ, υπό τη μορφή της Κάρτας Επιδόσεων της ΤΠΒ. Στο Κεφάλαιο 5 προσδιορίζεται το εννοιολογικό πλαίσιο του μηχανισμού διαμόρφωσης του τεχνολογικού-παραγωγικού οικοσυστήματος των ανθρωπο-τεχνολογικών δυναμικών δυνατοτήτων παραγωγής στο επίπεδο της εθνικής οικονομίας με την μορφή της Ε-ΤΠΒ και τεκμηριώνεται το θεωρητικό υπόβαθρό του ως Θεμελιωμένη Θεωρία, μέσα από την προσέγγιση της Θεωρίας των Πόρων, των Δυναμικών Δυνατοτήτων, της Στρατηγικής Θεωρίας του Ανταγωνιστικού Πλεονεκτήματος και της μακροοικονομικής θεωρίας της ανάπτυξης. Στις συνθήκες των νέων δεδομένων της ανάδειξης του βιομηχανικού τομέα σε μηχανή ανάπτυξης των ανωτέρων οικονομιών, διερευνάται η στρατηγική αξιοποίηση της Εθνικής Τεχνολογικής-Παραγωγικής Βάσης ως ολιγοπωλιακό πλεονέκτημα στα πλαίσια Εθνικής Βιομηχανικής Στρατηγικής και Εμπορίου, με παράδειγμα την περίπτωση της γερμανικής οικονομίας.